১৯৮১ সাল থেকে বাংলাদেশে আয়োজিত হয়ে আসছে দ্বিবার্ষিক এশীয় চারুকলা প্রদর্শনী। এশীয় অঞ্চলে এ-আয়োজনটি সবচেয়ে পুরনো। ৫৪টি দেশের অংশগ্রহণে এবারের আয়োজনে আমরা খুঁজে পাই সেসব দেশের অতিসাম্প্রতিককালের ভাবনা, শিল্প-নির্মাণের মাধ্যমগত উদ্ভাবন, চিন্তা ও সৃষ্টির আধুনিকায়ন। বিশ্বশিল্পকলার নানামাত্রিক ভাবনার উত্থান ও নির্মাণকে আমরা কখনো শিল্পের স্থায়ী রূপ পেতে দেখি, আবার কখনো উদ্ভাবিত নতুন মাধ্যম ও বিষয় হারিয়ে যেতে দেখি। এ-উৎসবে বাংলাদেশের শিল্পীদের নতুন-নতুন ভাবনা ও মাধ্যমের সঙ্গে বিশ্বশিল্পকলার যোগসূত্র স্থাপিত হয় প্রদর্শনীর মাধ্যমে।